საქართველოს პარლამენტის კულტურის კომიტეტი

საქართველოს პარლამენტის კულტურის კომიტეტი — საქართველოს პარლამენტის ერთ-ერთი კომიტეტი. საქართველოს კონსტიტუციისა და კანონმდებლობით დადგენილი კომპეტენციის ფარგლებში კოორდინაციას უწევს ქვეყანაში კულტურის პოლიტიკას, მათ შორის ამ სფეროში ინსტიტუციური რეფორმებისა და პროგრამების განსაზღვრასა და განხორციელების ზედამხედველობას. ამზადებს/იხილავს კულტურული მემკვიდრეობის დაცვის უზრუნველყოფასთან დაკავშირებულ კანონპროექტებს.
საქართველოს პარლამენტის კულტურის კომიტეტი დაფუძნდა 2021 წლის 16 მარტს. კულტურის საკითხები 2021 წლამდე შედიოდა პარლამენტის განათლების, მეცნიერებისა და კულტურის კომიტეტის ფარგლებში, თუმცა პარტიამ „ქართული ოცნება-დემოკრატიული საქართველო“ კულტურის კომიტეტის ცალკე ჩამოყალიბების გადაწყვეტილება მიიღო, რითაც პარლამენტში მე-16 კომიტეტი შეიქმნა. კულტურის კომიტეტის თავმჯდომარედ ქართველი პიანისტი, იუნესკოს მშვიდობის ელჩი და საქართველოს მე-10 მოწვევის პარლამენტის წევრი, ელისო ბოლქვაძე აირჩიეს. კულტურის კომიტეტის შემადგენლობაში შედის 11 დეპუტატი.
საქართველოს პარლამენტის კულტურის კომიტეტმა ერთ-ერთ უმნიშვნელოვანეს საკითხად სახელოვნებო განათლების განვითარების ხელშეწყობა განსაზღვრა. მუშაობა მიმდინარეობს საქართველოს კანონში საავტორო და მომიჯნავე უფლებების შესახებ საკანონმდებლო ცვლილებებისთვის. კულტურის კომიტეტის პრიორიტეტებად განისაზღვრა ქვეყანაში არტ-ინდუსტრიის დანერგვა-განვითარების მიმართულების ხელშეწყობა და კულტურული დიპლომატიის განვითარება ქართული კულტურის წარმოსაჩენად მსოფლიოში.
საქმიანობა
სახელოვნებო განათლების რეფორმა
2021 წელს კომიტეტმა მუშაობა დაიწყო სახელოვნებო განათლების რეფორმაზე. კომიტეტის განახორციელა ინიციირება საქართველოს კანონში „ზოგადი განათლების შესახებ“ ცვლილების თაობაზე, რომლის მიხედვითაც მოხდება პედაგოგის სტატუსის მინიჭება პროფესიულ პედაგოგებზე.
კანონპროქტი ითვალისწინებს ტერმინის „მასწავლებლობის მაძიებელი“ განმარტების ცვლილებას. მასწავლებლის მაძიებლად აგრეთვე ჩაითვლება პირი, რომელსაც აქვს სახელოვნებო პროფესიული განათლების დამადასტურებელი დოკუმენტი. ცვლილებით ზოგადსაგანმანათლებლო დაწესებულებაში მასწავლებლებად დასაქმდებიან ადამიანები, რომლებსაც არ აქვთ შესაბამისი უმაღლესი განათლების დამადასტურებელი დიპლომი და აქვთ სახელოვნებო სფეროში პროფესიული განათლება. სახელოვნებო განათლების რეფორმის ფარგლებში შექმნილ სამუშაო ჯგუფში საერთაშორისო ექსპერტები ჩაერთვებიან.
ამავე რეფორმის ფარგლებში, საქართველოს მასშტაბით სხვადასხვა სკოლის ბაზაზე განიხილება ახალი საპილოტე სახელოვნებო სკოლების შექმნის იდეა და ინოვაციური პროგრამების შემუშავება.
კულტურის კომიტეტთან არსებული სამეცნიერო-საკონსულტაციო საბჭო
კულტურის კომიტეტთან შექმნილია სამეცნიერო-საკონსულტაციო საბჭო, რომელიც კულტურის სფეროს სხვადასხვა მიმართულების სპეციალისტებითა და ექსპერტებითაა დაკომპლექტებული. საბჭოს წევრები კომიტეტს საკუთარ ხედვებს, გამოცდილებებს უზიარებენ და არსებული პრობლემების გადაჭრაში ეხმარებიან.
კულტურის დიპლომატია
კულტურის კომიტეტის ერთ-ერთ პრიორიტეტს კულტურის დიპლომატია და მისი მეშვეობით, ევროინტეგრაციისკენ მიმავალ გზაზე საქართველოს ხელშეწყობა წარმოადგენს. კომიტეტი ხშირად მართავს შეხვედრებსა და სამუშაო ვიზიტებს სხვადასხვა ქვეყნებში, თანამშრომლობს კულტურის სფეროში მოღვაწე კოლეგებთან და სფეროს წარმომადგენლებთან გამოცდილების გაზიარებისა თუ სამომავლო მიზნების დასახვისთვის. შეხვედრები იმართება საქართველოში არსებულ დიპლომატიურ კორპუსთანაც.
კულტურის დიპლომატიის ფორმატით კულტურის კომიტეტის თავმჯდომარემ, ელისო ბოლქვაძემ და კომიტეტის წევრებმა 2021-2023 წლებში სამუშაო შეხვედრები გამართეს საფრანგეთში, ლატვიაში ბელგიაში, სერბეთში, საბერძნეთში, იტალიაში, სომხეთში, შვეიცარიაში, ლატვიაში აზერბაიჯანში, ფინეთში, ისლანდიაში, უნგრეთში, დანიაში, შვეიცარიასა და საფრანგეთში.
2022 წლის 17 ნოემბერს, საქართველოს პარლამენტში, სომხეთის რესპუბლიკის ეროვნული ასამბლეის დელეგაციის ვიზიტის ფარგლებში, ხელი მოეწერა საქართველოს პარლამენტის კულტურის კომიტეტსა და სომხეთის რესპუბლიკის ეროვნული ასამბლეის მეცნიერების, განათლების, კულტურის, დიასპორის, ახალგაზრდობის და სპორტის კომიტეტს შორის თანამშრომლობის მემორანდუმს.
2023 წლის 23 სექტემბერს, საქართველოს პარლამენტისა და აზერბაიჯანის რესპუბლიკის მილი მეჯლისის კულტურის კომიტეტებს შორის თანამშრომლობის მემორანდუმი გაფორმდა. კომიტეტები მემორანდუმის ფარგლებში, ეროვნული კანონმდებლობისა და საერთაშორისო სამართლის ნორმების შესაბამისად, ხელს შეუწყობენ ორი ერის კულტურის განვითარებასა და პოპულარიზაციას. კომიტეტის თავმჯდომარე ელისო ბოლქვაძემ შეხვედრები გამართა აზერბაიჯანის კულტურის მინისტრთან, აზერბაიჯანის მილი მეჯლისის ჰეიდარ ალიევის ფონდის მმართველი საბჭოსა და კულტურის კომიტეტის წევრებთან.
წევრები
2023 წლის ივლისის მონაცემებით, საქართველოს პარლამენტის კულტურის კომიტეტში 11 წევრია:
ელისო ბოლქვაძე — კომიტეტის თავმჯდომარე
ირაკლი მეზურნიშვილი — კომიტეტის თავმჯდომარის პირველი მოადგილე
ქეთევან დუმბაძე — კომიტეტის თავმჯდომარის მოადგილე
გრიგოლ ვაშაძე — კომიტეტის წევრი
ბაია კვიციანი — კომიტეტის წევრი
ბექა ოდიშარია — კომიტეტის წევრი
გივი ჭიჭინაძე — კომიტეტის წევრი
იხილეთ აგრეთვე
საქართველოს პარლამენტი
რესურსები ინტერნეტში
საქართველოს პარლამენტის კულტურის კომიტეტი
კულტურის კომიტეტის საქმიანობის 2022 წლის ანგარიში
ელისო ბოლქვაძე: მალე საქართველოში გამოცდილი ლატვიელი ექსპერტების და ქართველი სპეციალისტების ერთობლივი კომისია დაიწყებს მუშაობას
სქოლიო
საქართველოს პარლამენტი